Mestská časť Bratislava-Nové Mesto

Materiál na zasadnutie
Miestneho zastupiteľstva 
dňa 17. 4 2012

INFORMÁCIA 
o činnosti Televízie Nové Mesto Bratislava za rok 2011

Spracovateľ :						Materiál obsahuje :
Mgr. Marek Tettinger					Základný materiál
hovorca 				                      						

Apríl 2012

Informácia 
 o činnosti Televízie Nové Mesto za rok 2011

Televízia Nové Mesto Bratislava (TVNM) oslávila v roku 2011 jubilejné 15. výročie vysielania, čím sa radí medzi tri najstaršie lokálne televízie na Slovensku. (Od 23. septembra 1996 vysiela nepretržite.) Pri tejto príležitosti tím spoločnosti Omega Plus pripravil komplet novú grafiku vysielania - od úvodnej zvučky počnúc a jinglami končiac. Celistvú grafickú i obsahovú zmenu podstúpil aj Infotext - textové informácie televízie. Divák novomestskej televízie sa dočkal aj modernej webstránky (www.tvnm.sk) s množstvom aplikácií, praktických funkcií, ale predovšetkým pravidelne dopĺňaným archívom vysielania.
15 rokov vysielania podčiarkli redaktori novomestskej televízie úspešnou účasťou na celoslovenskom a československom festivale lokálnych a regionálnych televízií. Publicistická reportáž Zoltána Rácza „Poliklinika na Tehelnej“ získala na celoslovenskom festivale lokálnych televíznych staníc WORKSHOP 2011 prémiu Literárneho fondu. Dokument Kristíny Rehorčíkovej o prvej blahoslavenej Slovenke, ktorý TVNM vysielala v rámci pravidelnej relácie Krížom-krážom, si z československého Festivalu dobrých správ v Ostrave odnášal prvenstvo.

Všeobecné informácie:
Televízia Nové Mesto vysiela nepretržite od 23. septembra 1996. Je lokálnou televíziou Mestskej časti Bratislava-Nové Mesto. Vysielanie má spravodajsko-publicistický charakter.
Televíziu je možné naladiť prostredníctvom káblových rozvodov UPC na vysielacom kanáli S 08 na väčšine územia mestskej časti Bratislava - Nové Mesto. 
Vysielanie technicky zabezpečuje spoločnosť Omega Plus s. r. o., ktorá má na vysielanie licenciu (Rozhodnutie Rady pre vysielanie a retransmisiu č. T/74/1996 zo dňa 11. 9. 1996 a T/74/RZL/62/2008 zo dňa 3. 6. 2008) platnú do 13. 9. 2020.

1.	Programové ciele a zámery

Vysielacia štruktúra TVNM

Vysielanie TV Nové Mesto Bratislava má spravodajsko-publicistický charakter. Je zostavené predovšetkým z vlastnej produkcie a zacielené na komunálne informácie s prihliadnutím na informačné potreby obyvateľov mestskej časti Bratislava-Nové Mesto. 
TV Nové Mesto Bratislava prináša informácie v podobe:
•	30-minútovej moderovanej relácie s názvom Telemagazín 
•	videotextového vysielania s označením Infotext

Premiéra Telemagazínu
pondelok - piatok 18:30 h

Reprízy Telemagazínu
8:00, 9:30, 11:00, 12:30, 14:00, 15:30, 17:00, 20:00, 21:30 h

Cez víkend je Telemagazín vysielaný vo forme celotýždňového prehľadu odvysielaných aktualít s premiérou v sobotu o 8:00 h.

Skladba Telemagazínu
Polhodinovú dennú moderovanú reláciu Telemagazín TVNM tvoria aktuality a pravidelné relácie.  

AKTUALITY
Obsahová náplň aktualít má za úlohu mapovať predovšetkým život novomestskej samosprávy, udalosti na území mestskej časti, v styčných bodoch aj hlavného mesta Bratislavy, Vyššieho územného celku Bratislavského samosprávneho kraja, Regionálneho združenia mestských častí Bratislavy a Združenia miest a obcí Slovenska a podnety občanov. 

V jednotlivých príspevkoch sa výroba TV Nové Mesto Bratislava orientovala na viaceré oblasti:

Miestny úrad 
Redakcia TVNM sa priebežne venovala problematike celoročnej činnosti jednotlivých oddelení miestneho úradu. V tomto prípade prebiehal výber tém a komunikácia veľmi operatívne podľa aktuálnej situácie.

Miestne zastupiteľstvo
Na základe žiadosti starostu MČ BA-Nové Mesto redakcia TVNM počas roku 2011 pripravila pravidelné nezostrihané záznamy z rokovaní miestneho zastupiteľstva (9 x).  

Novorodenci, jubilanti
Program „Hladký štart pre vaše deti“ je spoločnou iniciatívou samosprávy Nového Mesta a UniBanky. TV štáb sa zúčastňuje každej jeho realizácie v praxi (6 príspevkov). Obdobou je v prípade seniorov spoločenské stretnutie jubilantov, ktoré televízia pravidelne počas roka zaznamenávala (4 príspevky). 

Kultúra
V kultúrnej oblasti TV pripravila priestor pre akcie a podujatia Domu Kultúry na Kramároch, Strediska kultúry na Vajnorskej ulici, novomestskej knižnice a jej pobočky (divadelné predstavenia pre deti, výchovné koncerty, hudobné koncerty, čaje o piatej, vernisáže umelcov, kurzy, poetické večery, besedy s autormi kníh...). 

Kluby dôchodcov 
TV spracovávala pravidelné záznamy z podujatí: výročné členské schôdze klubov, mesiac úcty k starším a Deň matiek, plus reportáže z priebežných aktivít seniorských klubov.

Školy a šport 
Prezentácia všetkých základných škôl MČ BA-NM formou predstavenie pred zápisom do prvých ročníkov (ako orientačná pomôcka pre rodičov). V reportážach sa objavovali priebežné informácie o školách a ich aktivitách počas roku v spolupráci s vedením a pedagógmi škôl, referátom miestneho úradu. Rovnako sa do vysielania TV dostávali reportáže z pravidelných športových podujatí, ktoré organizačne zastrešuje alebo podporuje miestna časť. 

Mestské zastupiteľstvo Bratislavy a zastupiteľstvo Bratislavského samosprávneho kraja
V roku 2011 sa štáby TV Nové Mesto Bratislava pravidelne zúčastňovali aj na rokovaniach mestského a krajského zastupiteľstva. Informácie z rokovaní mestského zastupiteľstva Bratislavy priniesla TVNM celkom 10 x, z krajského 7x.

PRAVIDELNÉ RELÁCIE
Telemagazín novomestkej televízie tvoria okrem aktualít pravidelné relácie. Vlani TVNM pripravovala dohromady 13 takýchto relácií. 

Novinkou roku 2011 bola relácia Na stope pesničke (26 častí) - príbehy vzniku najmä slovenských pesničiek od 80-tych rokov až po súčasnosť porozprávajú ich autori, interpreti a hudobníci.  

Pravidelné relácie vyrábané v premiére:
Krížom-krážom (18 častí) - prírodné a historické zaujímavosti Bratislavy a západného Slovenska. Informácie, ktoré obohatia znalosti, prebudia túžbu vidieť. 

Filmové novinky (50 častí) - horúce filmové premiéry prichádzajúce do slovenských kín. Od kreslených rozprávok, romantických komédií, akčných trilerov až po horory, aktuálne správy z filmového sveta nevynímajúc. Ukážky z filmov dopĺňajú rozhovory s hercami a režisérmi predovšetkým česko-slovenských koprodukčných titulov. 

Varíme s chuťou  (45 častí) - relácia určená tým, ktorí radi varia, ale aj tým, ktorí radi konzumujú. Ponúka pestré tradičné jedlá zo slovenskej a českej kuchyne, ale nevynecháva ani exotické pochúťky. Snahou autorov je prinášať jednoduché recepty, aby sa varenia mohli s dobrým výsledkom zhostiť aj príležitostní kuchári. 

Hrady a zámky (6 častí) - na Slovensku evidujeme vyše sto hradov, ktoré v stredoveku plnili úlohu pohraničných pevností alebo chránili bezpečnosť starých obchodných ciest. Ambíciou autorov bolo zachytiť súčasný stav týchto pamätníkov našich dejín a z dostupných prameňov aj ich históriu. 

Cudzinci medzi nami (5 častí) - osudy “prisťahovalcov” žijúcich na Slovensku, ich pohľad na slovenskú mentalitu. Čoho “svojho” sa nevzdali a čo slovenské prijali?

Zdravie (50 častí) - aktuálne o zdraví a zdravom životnom štýle. Nevynechali sme choroby, lieky, výživu... 

Slovenčina naša každodenná (23 častí) - s jazykovedcami o najčastejších chybách v slovenčine. Slovenčina je živý stredoeurópsky jazyk, ktorý je rok čo rok bohatší o nové cudzie výrazy. Zároveň však existuje mnoho bežne zaužívaných slovných spojení, nad ktorými krútia jazykovedci hlavami. 

Historický kalendár (51) - prehľad najvýznamnejších udalostí rokov minulých. Relácia sa zameriava na vybrané slovenské, ale aj európske a svetové reálie. Nie všetky z nich sa nájdu v učebniciach dejepisu alebo skriptách... 

Nové knihy (52) - novinky na pultoch našich kníhkupectiev. Atraktívne knižné tituly voňajúce novotou, možno ešte horúce od tlačiarenského stroja. Populárno-náučná literatúra, beletria, ale aj poézia od úspešných slovenských i zahraničných autorov. 

Ostatné vysielané pravidelné relácie: 
Rady motoristom (24 častí)
Rady záhradkárom a chalupárom (26 častí)
Krása (23 častí)
Tradičné remeslá  minulosti (22 častí)
Centro TV (43 častí)

Medzi pravidelné relácie patril aj týždenný magazín Centro TV, ktorý aj v roku 2011 vyrábala novomestská televízia do septembra v spolupráci s burgenlandskou televíziou BKF (Rakúsko).
V priebehu druhej polovice roka 2011 redakcia pripravovala výrobu nových alebo dramaturgicky upravených pravidelných relácií. Tie sa na obrazovke TVNM začali objavovať v úvode roka 2012. (napr. pravidelná relácia Osobnosť na týždeň) 

INFOTEXT 

Textovo-obrazové informácie zo života mestskej časti Bratislava - Nové Mesto. Infotext pozostáva z dvoch dvakrát za sebou sa opakujúcich polhodinových blokov, ktoré sa striedajú v pravidelných intervaloch. Aktualizujú sa každý deň okrem veľkonočných a vianočných sviatkov. Ponúka možnosť uverejnenia oznamov, informácií a občianskych inzerátov (služba je poskytovaná pre občanov zdarma).

Celková dĺžka rotovanej slučky infotextu má 30 minút. Vysielacie časy zostali nezmenené. Súčasná obsahová štruktúra Infotextu TVNM obsahuje nasledujúce sekcie: 

V Telemagazíne uvidíte
Samospráva MČ BA-NM
Servis pre občana
Polícia
Školy
TV Nové Mesto Bratislava
Európska únia
Kultúra a šport
Voľný čas
Občianska inzercia

REDAKCIA

Redakciu TV NM v roku 2011 tvoril jeden interný redaktor a 9 externých spolupracovníkov. Všetci majú vysokoškolské vzdelanie humanitného smeru (Tatiana Moravcová – šéfredaktorka, Erik Mader – vedúci redaktor, redaktori: Oľga Beňová, Diana Novotná, Ľudovít Veselý, Helena Kanderková, Zoltán Rácz, Lukáš Pinček, Kristína Rehorčíková, Soňa Valášiková).

2.	Výrobné a vysielacie výkony  

Programové a technické zložky televízie v sledovanom období uskutočnili nasledovné výkony:
•	152 hodín premiérového vysielania Telemagazínu
•	1 672 hodín reprízového vysielania Telemagazínu
•	4 746 hodín infotextového vysielania 
•	1 436 spravodajských výrob v teréne a v štúdiu
•	1 132 zostrihaných príspevkov
•	3 396 hodín postprodukčnej výroby
•	720 hodín redakčných prác infotextu

3.	Technické zázemie 

Miestom vysielania je Mestská časť Bratislava–Nové Mesto, Jelšová 11, prostredníctvom káblových rozvodov UPC na kanáli S 08. Výroba je zabezpečovaná kamerovými systémami vo formáte DVCAM. Štúdiové priestory sú vybavené tromi kamerovými reťazcami, záznamovou technikou vo formáte BETACAM a DVCAM, digitálnou obrazovou réžiou, digitálnym zvukovým mixpultom, interaktívnym grafickým systémom. Štúdio je plne klimatizované a napájané záložným zdrojom energie. 

Postprodukčné pracoviská sú vybavené 2 strihovými systémami AVID. V dôsledku zvýšenia minutáže príspevkov došlo k výmene dátového úložiska pre videoarchív. Pre zefektívnenie štúdiových výrob sa používa  čítacie zariadenie.

Archív vysielania TVNM v internetovom prostredí
V roku 2011 sa pokračovalo vysielanie TVNM v internetovom prostredí. Webová stránka dostala úplne nový, modernejší a prehľadný vizuál.  
Vysielanie pozostáva z aktuálneho Telemagazínu a  z archívu za celý predchádzajúci mesiac. 30-dňový archív ponúka možnosť prístupu k televíznemu vysielaniu TVNM v internetovom prostredí, čo podstatne zvýšilo záujem návštevníkov o stránku www.tvnm.sk. Podľa dostupných údajov sa návštevnosť stránky po jej renovácii v auguste 2011 zvýšila na dvojnásobok. Návštevnosť v uplynulom roku dosiahla 105 000 prístupov. Je reálny predpoklad, že v roku 2012 by mohlo byť toto číslo ešte väčšie.  

4.	Prezentácia TV NM na Slovensku a v zahraničí

TVNM je od svojho vzniku členom Spolku lokálnych televíznych staníc Slovenska (LOToS). Pravidelne sa zúčastňuje každoročnej prehliadky tvorby regionálnych televízií WORKSHOP, ktorú LOToS poriada v Dolnom Kubíne. 8. - 10. apríla 2011 sa konal v poradí už jej XIII. ročník. 
Publicistická reportáž Zoltána Rácza „Poliklinika na Tehelnej“ na ňom získala prémiu Literárneho fondu. 

15. - 17. novembra 2011 sa redaktorka TVNM Kristína Rehorčíková zúčastnila a prezentovala svoju tvorbu v rámci Televízie Nové Mesto Bratislava na Festivale Dobrých správ v Ostrave. Jej dokument o prvej blahoslavenej Slovenke, ktorý TVNM vysielala v rámci pravidelnej relácie Krížom-krážom, bol na československom festivale ocenený prvým miestom.

V rámci medzinárodnej spolupráce Televízie Nové Mesto Bratislava bola mestská časť propagovaná v rámci programovej výmeny s rakúskou televíziou BKF. Obyvatelia mestskej časti boli prostredníctvom magazínu Centro TV oboznamovaní s dianím v Burgenlande a naopak diváci BKF mali možnosť sledovať reportáže TVNM.

5.	Finančná analýza prevádzky televíznej programovej služby TV Nové Mesto – Bratislava v €

Výroba telemagazínov				24 320 €		   
Výroba aktualít					51 800 €		
Výroba pravidelných relácií			51 040 €		
Výroba Infotextu					  4 800 €		   	 
Vysielanie						  9 890 €		   
Mzdové náklady					20 880 €		
Účinkujúci						     382 €		     
Grafické výstupy					  6 600 €		   
IT zázemie						13 800 €		   
Režijné náklady					14 500 €		   

Náklady TVNM za rok 2010			198 012 €		

Príspevok MČ BA-NM na prevádzku		149 373 €		

Náklady, kryté z vlastných zdrojov 
spoločnosti Omega Plus, s.r.o. v roku 2010	  48 639 €